50 Jaar gelede in Die Oosterlig | 2 Desember 1971 | Netwerk24
Voorbladfoto-byskrif: Bertie van Eyk en Mary Mattison speel albei 'n rol in Aladdin on Ice wat op 10 Desember op die ysskaatsbaan in Port Elizabeth open. Die regisseuse, Jill Jagger, het gesê die welslae van Cinderella, wat verlede jaar in P.E. ook onder haar regie opgevoer is, voorspel 'n goeie bywoning vir die 32 vertonings van Aladdin on Ice. Bertie en Mary is albei van Port Elizabeth en leerlinge van Jill Jagger. Hulle is deel van die koor en speel die hoofrolle in die juweelballade. Volgens mev. Jagger sal daar ook 'n vertoning vir liefdadigheid gehou word. Die gala-vertoning word ten behoewe van die Geestesgesondheidsvereniging van Oos-Kaapland gehou.
Duur juwele: PARYS. – Een van die bekendste rolprentsterre, Elizabeth Taylor, sal vanaand by die "dansparty van die eeu" in 'n kasteel naby Parys letterlik skitter. Sy sal behalwe haar eie diamant van R700 000, ook ander juweliersware ter waarde van R2,1 miljoen dra! Dit sal by die weelderigste en uitsoekerigste dansparty in Frankryk, ook wemel van die speurders wat'n wakende ogie oor die juweelbehangde vroue sal hou! Die polisie sal met Elizabeth se aankoms al die ingange na die kasteel streng bewaak. Sy sal 'n hooftooisel met 1 000 edelgesteentes, spe­siaal ontwerp deur die juweliers Van Cleef, dra.
Skeuring: NONGOMA. – 'n Skeuring in die geledere van die Zoeloevolk het vandag op Nongoma finaal geword toe die jong Zoeloe-troonopvolger, prins Goodwill Zwelithini, geweier het om 'n kroon te aanvaar wat vir sy kroning as koning van die Zoeloes gemaak is.